Document ID: 31998R1890

31998R1890
L 245/28
JURNALUL OFÍCIAL AL UNIUNII EUROPENE
REGULAMENTUL (CE) NR. 1890/98 AL COMISIEI
din 3 septembrie 1998
de modificare a Regulamentului (CE) nr. 1780/97 de stabilire a modalităților de aplicare a Regulamentului (CE) nr. 723/97 al Consiliului privind punerea în aplicare a programelor de acțiuni ale statelor membre în domeniul controalelor cheltuielilor din FEOGA, secțiunea Garantare
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 723/97 al Consiliului din 22 aprilie 1997 privind punerea în aplicare a programelor de acțiuni ale statelor membre în domeniul controalelor cheltuielilor FEOGA, secțiunea Garantare (1), în special articolul 6,
întrucât Regulamentul (CE) nr. 1780/97 al Comisiei (2) de stabilire a modalităților de aplicare a Regulamentului (CE) nr. 723/97 dispune, între altele, la articolele 2 și 3, modul și termenele de plată a participării financiare comunitare către statele membre; întrucât modul prevăzut al unei singure plăți anuale, care înglobează soldul anului precedent și avansul pentru anul următor, s-a dovedit dificil de aplicat în practică și, în plus, nu ia în considerare creditele autorizate pentru anul următor de către autoritatea bugetară;
întrucât, pentru a ameliora gestionarea măsurilor, avansurile ce urmează să fie vărsate statelor membre în conformitate cu articolul 7 din Regulamentul (CE) nr. 296/96 al Comisiei (3), modificat ultima dată de Regulamentul (CE) nr. 1391/97 (4), nu pot fi deduse din sumele neutilizate din anul precedent, ci din anul anterior acestuia și întrucât, de asemenea, stabilirea sumei maxime a contribuției financiare a Comunității nu poate avea loc înaintea autorizării creditelor de către autoritatea bugetară;
întrucât măsurile prevăzute de prezentul regulament sunt conforme cu avizul Comitetului FEOGA,
ADOPTĂ PREZENTUL REGULAMENT:
Articolul 1
Regulamentul (CE) nr. 1780/97 se modifică după cum urmează:
1.
La articolul 2, alineatele (1), (2) și (3) se înlocuiesc cu următorul text:
„(1) Statele membre își prezintă programele de acțiune pentru primul și al doilea an de aplicare a Regulamentului (CE) nr. 723/97 până la sfârșitul celei de a doua luni următoare intrării în vigoare a prezentului regulament. Doar cheltuielile angajate după 1 ianuarie 1997 sunt eligibile la cofinanțarea Comunității. Pentru anii următori, programele de acțiune sunt prezentate conform procedurii prevăzute la articolul 2 alineatele (1) și (2) din regulamentul menționat anterior.
Estimările sunt stabilite în conformitate cu tabelul prevăzut în anexă.
(2) Comisia stabilește, pe baza informațiilor furnizate de statul membru, suma maximă a participării financiare a Comunității, exprimată în moneda fiecărui stat membru, în cursul lunii următoare adoptării bugetului general al Comunităților Europene pentru exercițiul financiar respectiv.
Comisia informează statele membre respective cu privire la orice cheltuială a cărei finanțare de către Comunitate a fost refuzată, precum și motivele refuzului.
(3) Cel târziu la data de 31 mai a fiecărui an, fiecare stat membru prezintă Comisiei situația cheltuielilor plătite în cursul anului calendaristic precedent. Suma maximă a participării financiare a Comunității, prevăzută la articolul 4 alineatul (2) din regulamentul menționat anterior, se aplică acestor cheltuieli și se limitează la sumele înscrise în programele de acțiune care nu sunt considerate neeligibile de către Comisie. Totuși, pentru anul 1997 data limită de execuție a cheltuielilor este stabilită la 31 august 1998, iar situația cheltuielilor plătite trebuie să parvină Comisiei la 31 octombrie 1998.
Această situație este stabilită în conformitate cu tabelul prevăzut în anexă.”
2.
Articolul 3 se înlocuiește cu următorul text:
„Articolul 3
Suma maximă stabilită în conformitate cu articolul 4 alineatul (2) din Regulamentul (CE) nr. 723/97, redusă cu orice sumă neutilizată vărsată în contul penultimului an, este considerată cheltuială prevăzută la articolul 7 din Regulamentul (CE) nr. 296/96 pentru luna în cursul căreia este stabilită de către Comisie.”
3.
Se adaugă următorul articol 3a:
„Articolul 3a
Pentru ultimii doi ani de aplicare a prezentului regulament, suma neutilizată se varsă către FEOGA, linia bugetară corespunzătoare, în contul cheltuielilor din luna iunie a exercițiului financiar următor anului de execuție.”
4.
Cuvântul „angajate” de la ultimul alineat punctul 5 din anexa la prezentul regulament se înlocuiește cu cuvântul „plătite”.
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 3 septembrie 1998.

Labels: 4
15
18
6